Boldklubben Fremad Amager er en dansk fodboldklub på Amager, der blev stiftet i 1910. Klubben har haft mere end 40 cheftrænere siden dens stiftelse, heriblandt Sophus Hansen, John "Faxe" Jensen og Olof Mellberg.

Før klubben valgte at indføre en permanent trænerpost, blev både første- og andetholdets spillere udtaget til kamp og træning af en udtagelseskomité bestående af bestyrelses- og spillerrepræsentanter. Komitéen og dens formand blev valgt ved klubbens årlige generalforsamling.
I perioden 1966–1970 bestod komitéen af blot en enkelt person, men ved en generalforsamling i januar 1971 fik komitéen yderligere to medlemmer.
Indtil 1980'erne, hvor komitéen blev nedlagt, var klubbens træner begrænset af komitéens dispositioner og stemmer. Klubbens første træner, Sophus Hansen, tiltrådte i 1928. Titlen 'manager' blev først introduceret i klubben i 2002, da Michele Guarini tiltrådte som både manager og cheftræner. Mellem den 27. oktober 2006 og den 29. marts 2007 var Benny Johansen manager med det primære ansvar taktik, spilstrategi og planlægning af træning, mens Peer F. Hansen fik titlen som førsteholdstræner.
Managerens opgaver har varieret, men generelt har cheftræneren løbende fået mere ansvar.

Tidligere spiller Ole Bloch og daværende formand for udtagelseskomitéen, Poul Mathiasen, fungerede som midlertidige trænere under to ligakampe den 7. og 14. november 1976, da den nyligt tiltrådte cheftræner Flemming Olsen var fraværende grundet et planlagt kursusophold i Schweiz, hvorfor de to ikke rangerer i den officielle trænerhistorik.
Olsen skulle først have overtaget holdtræningen fra 1. januar 1977, men tiltrådte før, da Arne Sørensen blev indlagt dagen før en ligakamp den 31. oktober 1976.
Som følge af manager Benny Johansens hjerteoperation i januar 2006 overtog assistenttræner Peer F. Hansen og træner for andetholdet, Jan Zirk, ansvaret for træning og venskabskampe i adskillige uger under vinterpausen indtil Johansen vendte tilbage forud for forårssæsonens første kamp den 6. marts 2005.

Efter overbygningen FC Amagers konkurs i marts 2009 fik Fremad Amagers andethold først officielt status som amatørklubbens nye førstehold ved udgangen af 2008/09-sæsonen, da ligalicensen vendte tilbage til klubben. Med øjeblikkelig virkning blev kontrakterne for alle spillere og trænerteamet ophævet i FC Amager. Lars Randrup, der var cheftræner for andetholdet i Københavnsserien mellem den 30. marts og den 30. juni 2009, optræder derfor ikke som klubbens officielle cheftræner i den mellemliggende periode. Amager-klubbens første og hidtil eneste trænerduo, Kim Petersen og Alex Andreasen, delte både rolle og ansvar som chef- og assistenttræner i efterårssæsonen 2009. Efter otte måneder som cheftræner blev Azrudin "Vali" Valentić holdtræner i klubben den 1. juli 2019, da Olof Mellberg blev manager i en ny struktur for trænerteamet, der nu var en typisk britisk konstellation.

Trænere 

 : Personer med dette symbol i kolonnen "Navn" er med skråskrift for at notere midlertidige trænere.
 : Personer med dette symbol i kolonnen "Navn" fungerede som spillende træner.
 S: Fremad Amager deltog i overbygningen FC Amager (juli 2008–marts 2009), som derfor de facto var klubbens førstehold i perioden.
  Personer med dette symbol i kolonnen "Navn" var fraværende som træner i en længere periode grundet sygdom.

Referencer